La sinistralitat de les motocicletes augmenta un 36% des del 2013, segons un estudi del RACC ACN Barcelona.-Catalunya té encara més de 2.000 quilòmetres de carreteres amb un risc "alt" o "molt alt" de patir un accident greu o mortal, el que representa un terç de la xarxa viària del país, segons la 16a edició de l'estudi d'avaluació de carreteres EuroRAP, que ha elaborat el RACC juntament amb altres automòbils clubs europeus membres de la Federació Internacional de l'Automòbil (FIA). L'estudi també revela que les motocicletes estan involucrades en el 42% dels accidents totals en carretera i la seva sinistralitat ha crescut un 36% des del 2013. L'entorn metropolità de Barcelona és on es concentren més accidents greus. Pel que fa la carretera més perillosa és la carretera de l'Arrabassada per segon any consecutiu, seguit del tram de la BV-1221, a l'altura de la intersecció amb la B-40, i Matadepera després d'escalar cinc posicions. Els accidents de moto representen el 81% i el 67% del total, respectivament. La mostra, que es fa cada any i persegueix la millora de la seguretat viària en carretera a Catalunya, també conclou que en els darrers dos anys hi ha hagut un estancament en la reducció de les víctimes mortals i s'ha deixat d'avançar cap a l'objectiu de reduir la xifra a la meitat el 2020 respecte la dècada anterior. Tot i l'estancament, la mobilitat s'ha incrementar un 3,26% en el mateix període 2014-2016 i l'índex del risc ha disminuït un 3,6% respecte el trienni anterior. La demarcació amb un major percentatge de quilòmetres de risc "molt alt" és Girona (205), seguida de prop per Barcelona (18%), tot i que ambdues disminueixen un punt el percentatge d'aquestes vies. A més, les quatre demarcacions augmenten el percentatge de quilòmetre amb risc 'alt' i 'molt alt', concretament Lleida i Barcelona ho fan amb dos punts percentuals i Girona i Tarragona amb un. Pel que fa els quilòmetres amb un índex "molt baix" i "baix", han pujat del 38% fins al 46% en els últims set triennis, tot i que aquest augment s'ha estancat en els últims dos triennis. Majoritàriament, són vies desdoblades, tant de peatge com de no peatge, i més de 529 quilòmetres tenen un risc igual a zero, és a dir, on no hi ha hagut cap accident freu o mortal en l'últim trienni. Els trams on es concentren més accidents per quilòmetre (sense tenir en compte el volum de trànsit que hi passa, són 7,1 quilòmetres de l'autovia C-58, entre Barcelona i Cerdanyola del Vallès (1,27 accidents per quilòmetre), seguit de la C-31, també autovia, entre El Prat de Llobregat i l'Hospitalet (0,77 accidents) i l'N-II, entre Montgat i l'enllaç de Mataró sud amb C-32.  La sinistralitat amb motos implicades s'ha disparat, amb un increment del 36% des del 2013, i els accidents que han ocasionat morts i ferits greus han pujat un 13%. A més, en el 42% de tots els sinistres amb morts i ferits greus hi ha estat involucrada com a mínim una moto o un ciclomotor, una xifra que el RACC alerta que és "important" perquè aquests vehicles només representen el 5% de la mobilitat global a la carretera. A més, fa 12 anys, aquest percentatge només era del 25%.

Summary: Un terç de les carreteres catalanes presenten un risc "alt" i "molt alt" de patir un accident greu o mortal


El Mercat de Música Viva de Vic (MMVV) segueix ampliant el cartell de la 32a edició, que combinarà concerts presencials i en línia. Del primer grup destaquen les incorporacions del duo Ana Rossi & Marta Roma, amb un repertori de cançons populars i composicions pròpies amb una interpretació sofisticada. També s'afegeix Yexza Lara, cantautora i flautista canària-veneçolana establerta a Barcelona, que estrenarà el seu nou àlbum 'Como ese mar', amb l'eloqüència del jazz i la bellesa singular de la seva expressió vocal. Pel que fa a les actuacions en línia, s'han programat 10 nous concerts de formacions d'arreu de la Península que es gravaran a Andalusia, Balears, València, Galícia, Extremadura i Portugal. Les actuacions en línia estaran gravades en exclusiva i en alta qualitat. S'oferiran primer als professionals i després al públic general, del 14 al 19 de setembre, a través del web. Els dos grups gallecs que s'afegeixen a la programació seran Laura LaMontagne, que aposta per l'electrònica; i SonDaRúa, pel hip-hop. Per la seva banda, Júlia Colom & Toni Vaquer portaran una proposta de música tradicional mallorquina fusionada amb jazz, que juntament amb el pop del jove veterà Pistola, aproparan les Illes Balears. D'Andalusia arriba el rock de Califato 3/4 i la proposta visceral de RomeroMartín. També s'incorpora a la programació Tardor, un dels referents del pop al País Valencià, així com el projecte engrescador i festiu de La Fúmiga des de la ciutat d'Alzira. També hi seran els extremenys Javato y los Disfrutones i el grup Dos Pois, que portarà la seva música des de Portugal. Les deu noves propostes en línia se sumen a la programació ja anunciada, que comptarà amb 40 estrenes, i entre les quals destaca Alba Careta Group i Queralt Lahoz, Bemba Saoco, Carles Cases, Lídia Pujol, The Tyets, Pony Pisador, Las Migas, Meritxell Neddermann, Mi Capitán i Renaldo & Clara. A banda del duo format per Ana Rossi & Marta Roma i la cantautora Yexza Lara, cal recordar que el MMVV comptarà amb els concerts en directe de Ginestà, Pau Vallvé, Blaumut, Gemma Humet, Gerard Aledo, Massa, Le Nais i Riders of the Canyon, el crossover de la Joana Serrat, el Roger Usart, la Marta Delmont i el Matthew McDaid. També hi haurà programació per a públic familiar amb El Pot Petit i Reggae per xics.

Summary: El Mercat de Música Viva de Vic amplia el cartell presencial amb Ana Rossi & Marta Roma i la cantautora Yexza Lara


Una vintena de persones han estat evacuades per un incendi en un quadre elèctric que ha tingut lloc aquest dimarts a la tarda a Cabrera de Mar (Maresme). El foc s’ha originat en una zona industrial al costat de la N-II, al quilòmetre 643, en un semisoterrani compartit per diverses empreses. Els Bombers han rebut l’avís del succés poc abans de les sis de la tarda i hi han enviat vuit dotacions. Quan han arribat a lloc, els treballadors de les empreses afectades pel fum ja havien sortit dels immobles. Les flames han quedat controlades poc abans de dos quarts de set, i extingides deu minuts més tard.

Summary: Un vintena d’evacuats per un incendi en un quadre elèctric en un semisoterrani de Cabrera de Mar


CSQP ha demanat que el president de la Generalitat, Carles Puigdemont, comparegui dilluns que ve al Parlament després que el Tribunal Constitucional (TC) hagi suspès el ple per aquest mateix dia en què precisament havia de donar explicacions el president català sobre els efectes de l'1-O. En l'escrit registrat per CSQP, es demana la compareixença "urgent" a fi i efecte de "donar comptes de la situació política de Catalunya després de l'1-O i proposar les mesures polítiques que consideri adients". L'alt tribunal ha suspès el ple en admetre a tràmit un recurs del PSC sobre la petició de JxSí i CUP perquè Puigdemont valorés "els resultats del referèndum i els sues efectes d'acord amb l'article 4 de la llei del referèndum". Per tal que la compareixença es pugui produir dilluns, CSQP demana a la presidenta del Parlament, Carme Forcadell, que convoqui d'urgència la Junta de Portaveus.

Summary: CSQP demana que Puigdemont comparegui dilluns al Parlament després que el TC hagi suspès el ple


La Fira d’Art Modern i Antic de Barcelona (FAMA) celebra des d’aquest dimecres i fins el  5 de març la seva tercera edició a les Reials Drassanes de Barcelona. Amb 30 expositors que abasten obres artístiques i d’antiquari, del segle XV i fins als nostres dies, la fira “es consolida” com a plataforma d’art que vincula antiquaris, galeristes i professionals del sector. Així ho constata la seva directora, Macarena Masip, qui subratlla la voluntat d’atreure “tots els públics” i superar la distància que existeix, diu, entre els ciutadans i determinades formes d’art. I és que malgrat que FAMA segueix sent un entorn per a la compra-venda d’art, no renuncia a la vocació divulgativa, d’exhibició. Enguany la fira ha convidat la Fundació Ramon Pla i la seva remarcable col·lecció de moble espanyol, mai abans exposada.   La bona acollida del sector d’ençà que es va recuperar el certamen (hereu de la Fira d’Antiquaris que se solia celebrar a Montjuïc) es constata amb la presència d’expositors com els antiquaris Clavell&Morgades i Palau Antiguitats, les galeries especialitzades en art del segle XIX i XX com són Art Petritxol, Gothsland i Jordi Pascual, la joieria del segle XIX de Vendôme de Madrid o els llibres i còdexs antics del prestigiós editor Manuel Moleiro, entre d’altres.  Els  trenta d’expositors presents provenen de Catalunya, de l’Estat i de diferents ciutats europees que assistiran a FAMA. De fet, un 80% són repetidors de les dues edicions prèvies, i n’hi ha un 20% que s’estrenen. “Es dóna opció a una rotació, però que els altres repeteixin és un bon senyal perquè vol dir que a fira funciona”, apunta Macarena Masip.  Entre els nous estands convidats, la directora destaca la presència de la Fundació Ramon Pla, que ha portat a FAMA una mostra de la seva col·lecció de moble espanyol dels segles XVI a XIX; “Una de les millors del món”, segons assegura Masip, i que mai abans s’havia exposat ni en fires ni museus.  L’oferta expositiva inclou mobiliari, pintura, escultura, joieria i ceràmica. També peces d’arqueologia, monedes, art africà precolombí i art oriental. Entre la basta mostra d’art i objectes d’antiquari brilla amb llum pròpia un braçalet modernista del primer terç del segle XX a l’estand de la joieria Vendôme de Madrid. La peça està valorada en 21.000 euros. També és remarcable la vaixella que L.Bernaraud va dissenyar per a la Reina Elisabet d’Anglaterra, datada de l’any 1957.  I més enllà dels expositors, la mostra es complementa amb diverses activitats culturals que conviden a la reflexió, i amb què l’organització vol atraure encara més públics. És el cas del taller ‘Sentiràs la fusta’, a càrrec de l’Associació per a l’Estudi del Moble i basat en experiències sensorials; també un ‘showroom’ de la galeria David Cervelló amb gràfiques, dibuixos, aquarel·les i un oli de Joan Miró; o la conferència que impartirà la catedràtica Rosa Alcoy sota el nom de ‘El Saltiri anglo-català i la il·lustració àulica a la Barcelona de Ferrer Bassa’. Amb tots aquests elements, la fira vol reforçar el seu perfil de fira d’art oberta a tothom, mirant de “salvar la distància” i el prejudici “elitista” que, segons constata Masip, hi ha a vegades entre determinat públic i l’art. L’any passat van passar pel FAMA unes 7.000 persones.

Summary: Antiguitats i art modern es retroben per tercera vegada a les Drassanes


El Govern ha ampliat un terç l’oferta de places del màster de formació del professorat en l’especialitat de llengua i literatura catalana i castellana davant el repunt de la demanda detectat durant el procés d’assignació per a aquest curs 2016-2017. L’ampliació s’ha fet previ acord amb les universitats de Catalunya que imparteixen aquests estudis, que habiliten per exercir la docència en els ensenyaments secundaris. En total s’ofereixen 160 places en aquesta especialitat docent del màster de formació del professorat d’ESO, batxillerat, formació professional i ensenyaments d’idiomes, 40 més que l’any passat. En global, el màster consta de 16 especialitats, amb una oferta total de més de 1.500 places. Les 40 places noves permetran, segons el Govern, absorbir el gruix del repunt tot assegurant la qualitat dels estudis. Des de l’executiu català es posa l’accent en el fet que el repunt de la demanda ha estat “inesperat”, ja que el curs passat el grup d’aquesta especialitat que es va oferir al segon semestre no va omplir totes les places.   Pel que fa a l’origen dels estudiants, més del 80% dels graduats en filologia catalana del curs passat s’han matriculat al màster. “És una cobertura molt alta tenint en compte que és un màster que està obert a moltes altres titulacions”, ha subratllat el director general d’Universitats, Josep Pallarès.   La nova ampliació de places acordada enguany beneficia a tots aquells estudiants que, a través d’Accesnet, han fet la preinscripció al màster per aquest curs 2016-2017.   La demanda del màster de formació del professorat va registrar un augment de la demanda el curs 2014-2015 després de mantenir-se estable durant molts anys. En aquella ocasió, Govern i universitats van acordar una ampliació que va suposar 253 places més i l’obertura de nous grups.  Precisament, l’especialitat en llengua i literatura catalana, juntament amb la de geografia-història, van ser la que més van incrementar l’oferta. Des de l’aleshores, la demanda s’havia mantingut estable.

Summary: El Govern amplia en un terç les places del màster de formació del professorat en llengua


El president de la Generalitat, Quim Torra, el vicepresident, Pere Aragonès, i el president del Parlament, Roger Torrent, han visitat aquest dimecres els presos independentistes a Lledoners per preparar el nou curs polític, segons ha avançat La Vanguardia i ha confirmat l'ACN. Torra ja es va reunir dilluns a Bèlgica amb Carles Puigdemont, des d'on es va reclamar al president del govern espanyol, Pedro Sánchez, un projecte concret per a Catalunya. Cal recordar, a més, que el president de la Generalitat i el grup parlamentari de JxCat, incloses les conselleres del Govern d'aquesta formació que mantenen l'acta de diputades -Elsa Artadi i Laura Borràs-, viatjaran del 5 al 7 de setembre a Waterloo (Bèlgica) per reunir-se novament amb Puigdemont, igualment per abordar la tardor i inaugurar el curs polític.

Summary: Torra, Torrent i Aragonès han visitat els presos a Lledoners per preparar el curs polític


Per segon dia consecutiu la presència d'una intensa boira ha impedit l'aterratge d'un dels vols previstos a l'Aeroport de Lleida-Alguaire. Aquest divendres Air Nostrum ha hagut de desviar a l'Aeroport de Reus el vol procedent de Palma de Mallorca que hauria d'haver aterrat al migdia a Lleida-Alguaire, segons han explicat a l'ACN des de l'aerolínia. Als 45 passatgers que viatjaven en avió se'ls ha ofert el transport per carretera fins a Lleida, de la mateixa manera que s'ha traslladat a Reus les persones que tenien previst agafar el vol de tornada entre Alguaire i Palma per anar fins a les Illes Balears, segons ha informat la companyia. Cal recordar que aquest dijous la boira ja va obligar a desviar també a l'Aeroport de Reus els primers quatre vols amb esquiadors de la temporada d'hivern del touroperador britànic Neilson que havien d'arribar a Alguaire. Posteriorment, als passatgers se'ls va traslladar en autocar fins al Pirineu andorrà on s'estaran una setmana. (Aquesta notícia anul·la la publicada a les 14.54 hores en què s'informava que el vol entre Palma i Lleida-Alguaire s'havia desviat a l'Aeroport del Prat, tal com havia informat inicialment el Departament de Territori i Sostenibilitat. La notícia original ja ha estat degudament modificada)

Summary: ANUL·LA L'ANTERIOR:La boira obliga a desviar a Reus el vol procedent de Palma que havia d'aterrar a l'Aeroport de Lleida-Alguaire


L'eurodiputat de JxCat, Toni Comín, ha assegurat que JxCat està a favor de crear nous instruments a la Unió Europea per superar la crisi com els "bons de reconstrucció". En un discurs al ple de l'Eurocambra sobre el covid-19, Comín també ha defensat finançar la "investigació pública" a Europa per trobar una vacuna contra el coronavirus. D'altra banda, Comín ha expressat la seva solidaritat i la dels seus companys Carles Puigdemont i Clara Ponsatí "amb la societat espanyola" i amb les víctimes del coronavirus a l'Estat, especialment a Madrid i la Rioja. També ha traslladat el seu suport a Itàlia per ser un dels països més afectats per la pandèmia i ha recordat que Catalunya també ha estat "fortament colpejada" pel coronavirus. L'Eurocambra debat i vota aquest dijous i divendres una resolució sobre la resposta europea a la crisi del coronavirus.

Summary: Comín defensa els "bons de reconstrucció" i el finançament públic de la investigació científica sobre el covid-19


El Síndic de Greuges, Rafael Ribó, ha denunciat una "manca de planificació" de les obres dels Jardins de la Rambla de Sants i ha reclamat un nou disseny d'aquest espai verd. Ribó assegura que està esperant la resposta de l'Ajuntament de Barcelona a les recomanacions que li va fer a principis de l'abril passat sobre els Jardins de la Rambla. En concret, segons el Síndic, es tracta de suggeriments adreçats a "reparar" la problemàtica generada per aquest espai, inaugurat l'agost de 2016 i dissenyat com un corredor elevat situat a només dos metres d'alguns habitatges, els quals han quedat totalment exposats als vianants que hi transiten, de manera que es vulnera de forma "flagrant" el dret a la intimitat i la seguretat. Davant les queixes dels veïns, Ribó recorda que s'ha optat per instal·lar una jardinera amb una plantació de buguenvíl·lees, que arribarà a formar una pantalla vegetal densa que protegeix els balcons més propers a la nova rambla. El Síndic assegura que desconeix l'opinió de les persones afectades envers aquesta solució o quines són les mesures que ells podrien considerar adequades i suficients per garantir la seva intimitat, i alhora no perdre llum ni vistes. Ribó considera, però, que es requereixen actuacions "més severes" per part de l'administració i, fins i tot, "un nou plantejament del disseny i l'ordenació actual de la rambla".  En aquest sentit, Ribó ha criticat que ni en la fase d'execució de les obres ni en la fase de disseny de la rambla "no sembla que s’hagués tingut en consideració la situació existent per evitar la problemàtica actual de vulneració i pèrdua de la intimitat de les persones i els domicilis". Així, ha reclamat mesures immediates per garantir la intimitat i la seguretat dels veïns afectats, "drets que en alguns habitatges com els ubicats en l'edifici de la rambla de Badal 120-122 són vulnerats de manera flagrant". En altres casos, segons apunta, es produeix una pèrdua de la intimitat de les persones i domicili en diferents graus en funció de la distància entre la rambla i els habitatges.

Summary: Ribó denuncia una "manca de planificació" de les obres dels Jardins de la Rambla de Sants i en reclama un nou disseny


La líder de CatECP, Jéssica Albiach, ha demanat al president del Govern, Quim Torra, que acabi amb la "gesticulació", després de la conferència que ha ofert a Madrid amb el títol 'Democràcia!', on ha dit que una sentència condemnatòria obrirà una nova etapa per "culminar" la independència. En un tuit, Albiach ha defensat que el que cal és "explorar totes les vies per aconseguir la llibertat dels dirigents independentistes" i "seure a negociar una solució dialogada al conflicte". "Hem d'avançar i no podem renunciar a cap millora per a Catalunya", ha afegit.

Summary: Els comuns demanen a Torra acabar amb la "gesticulació" i explorar "totes les vies" per alliberar els presos


Els Mossos d'Esquadra van detenir el passat 25 de febrer quatre homes per detenir de forma il·legal i amenaçar un altre home a Lloret de Mar (Selva). Els detinguts, d'entre 23 i 64 anys, són de nacionalitat marroquina i veïns de la població. Els fets van succeir el mateix 25 de febrer, al voltant de les nou del vespre, quan els Mossos van ser alertats que un home demanava auxili en un carrer de la població de Lloret de Mar perquè quatre homes l'estaven colpejant. Segons un testimoni, uns individus havien obligat a la víctima a pujar en un turisme i havien fugit en direcció a Blanes. Els Mossos van realitzar diversos controls als accessos de la població, que van permetre localitzar i detenir un dels presumptes implicats. Un segon implicat en els successos, que és germà del primer detingut, es va presentar voluntàriament a les dependències de la policia local. L'home, que presentava cops i restes de sang, també va ser detingut pels mossos.   Simultàniament, els agents van localitzar la víctima en un carrer Lloret de Mar i el van traslladar amb ambulància per ser atès de les contusions i les ferides superficials. La víctima va manifestar als agents que uns familiars l'havien lligat, colpejat i acusat de robar una gran quantitat de diners. Per por va dir que els acompanyaria on guardava els diners. Quan el van pujar dins el turisme la víctima va aprofitar el trajecte per escapar saltant del cotxe en marxa.   Hores després va concloure la investigació amb la localització i  la detenció a Lloret de Mar dels altres dos presumptes autors implicats en la detenció il·legal i les amenaces. Els detinguts, amb antecedents, van passar el dia 27 de febrer a disposició del Jutjat d'instrucció en funcions de Blanes, que va decretar la seva llibertat amb càrrecs.

Summary: Detenen quatre homes per detenir de forma il·legal i amenaçar un altre home a Lloret de Mar


El govern municipal de Badalona (Guanyem, ERC, ICV-EUiA) ha presentat als grups de l'oposició la seva proposta de pressupost municipal per al 2017, que preveu un increment de 2,8 MEUR per la reactivació de l'activitat immobiliària a la ciutat i que l'executiu local vol destinar a consolidar algunes de les polítiques socials iniciades el 2016 per continuar "revertint les retallades" d'anys anteriors. Bona part d'aquest increment pressupostari es destinarà a incrementar els plans d'ocupació, a la lluita contra la vulnerabilitat social i la violència de gènere i a polítiques d'educació, joventut i cultura. El govern municipal, que està en minoria, ha iniciat ja els contactes amb els grups de l'oposició per poder aprovar els comptes a mitjans de febrer. El PSC i CiU són, com ja ho van ser el 2016, els socis prioritaris. El govern municipal espera que l'acord sobre els comptes públics de Badalona pel 2017 arribi a final d'aquest mes de gener perquè es puguin aprovar en un ple extraordinari que es convocaria a mitjans de febrer. Aquests són els terminis amb els que treballa el govern de Sabater després que el passat mes de desembre ja va fer arribar la seva proposta de pressupost als grups municipals de l'oposició. Segons aquesta proposta, feta pública aquest dimarts, l'Ajuntament de Badalona incrementaria en 2,8 milions d'euros els ingressos, en bona part pels impostos de plusvàlues i construccions fruit d'una major activitat immobiliària a la ciutat, segons ha detallat en roda de premsa el tinent d'alcalde d'Hisenda, José Téllez. A partir d'aquesta nova realitat, el govern municipal proposa centrar els seus esforços en tres grans eixos de les polítiques socials: millorar els plans d'ocupació, incrementar l'acció social des del punt de vista de la vulnerabilitat de les persones, i augmentar la despesa en educació, dona, joventut i cultura. En aquest sentit, entre d'altres mesures concretes, es crearia un equip d'intervenció ràpida per afrontar els casos de desnonaments; s'augmentarien un 24% les subvencions a entitats d'acció social; es multiplicarien per sis les partides destinades a la lluita contra la violència de gènere, o s'incrementaria un 30% el pressupost per a accions culturals als barris, entre d'altres. Altres partides que també es veurien beneficiades pel nou pressupost serien les de gent gran (17,4%), Guàrdia Urbana (12,2%), mobilitat (12,1%), salut (8%), espais naturals (18,8%), cooperació (16,5%) o instal·lacions esportives (22,2%). D'altra banda, el govern municipal també fa seves les inversions proposades de la ciutadania sorgides del procés de pressupostos participatius.

Summary: El govern de Badalona presenta un pressupost que s'incrementa en 2,8 MEUR amb l'objectiu de "revertir retallades"


10.342 persones han recuperat l’atenció sanitària integral al País Valencià des que la Generalitat Valenciana va aprovar el decret 3/2015 que permet atendre immigrants en situació irregular. Segons que ha explicat la consellera de Sanitat Universal i Salut Pública Carmen Montón en el balanç del primer aniversari de la mesura, el 90% d’aquestes persones pertanyen a països de fora de la Unió Europea, amb un 56% de dones i un 44% d’homes. L’edat mitjana de les persones que han sol•licitat recuperar aquesta assistència és d’entre 25 i 40 anys.  La consellera ha assegurat que el dret a l’atenció sanitària per a totes les persones és “innegociable” per al govern valencià i ha denunciat les “traves” que ha posat el govern de Mariano Rajoy, recorrent la mesura al Tribunal Constitucional. En aquest sentit, Montón ha indicat que aquest dret és “un pilar fonamental de l’atenció sanitària” i ha remarcat que el TC així ho va entendre també en aixecar la suspensió cautelar que va sol•licitar el govern espanyol.  La consellera ha remarcat que el mateix Constitucional va dir que el dret a la salut “posseeix una importància singular en el marc constitucional que no es pot veure desvirtuat per un presumpte estalvi que no ha pogut ser concretat”.  Segons les dades fetes públiques aquest dilluns, de les 10.342 tramitacions especials d'accés universal a l'assistència sanitària al País Valencià, 3.191 corresponen a la demarcació d'Alacant, 886 a Castelló i 6.265 a la de València. Els països d'origen més freqüents són Hondures (1.025 persones), el Marroc (941), Colòmbia (672), Ucraïna (585), Bolívia (516) i Veneçuela (500). El segueixen Romania (465), Paraguai (453), Rússia (406), Senegal (354), Argentina (353), Algèria (335), Nigèria (316), Brasil (311) o Pakistan (285), entre altres. La conselleria ha presentat també aquest dilluns una campanya que té per objectiu recordar a la ciutadania la cobertura sanitària universal. El missatge de la campanya, dirigit fonamentalment a la població migrant, és que 'A la Comunitat Valenciana totes les persones tenen dret a l'assistència sanitària'. "N'hi ha prou amb acostar-se a un centre de salut de qualsevol de les tres demarcacions, o a un centre municipal de serveis socials per a accedir a una assistència sanitària integral", ha indicat la consellera.  Aprofitant per tant aquest aniversari i amb l'ajuda de les entitats que treballen amb el col•lectiu de persones migrants, es distribuiran cartells en els centres sanitaris i els locutoris amb missatges en romanès, anglès, àrab i xinès, a més de castellà i valencià, amb l'objectiu de recordar que l'atenció sanitària universal és un dret per a tothom a la Comunitat Valenciana.

Summary: El govern valencià xifra en 10.342 les persones que han recuperat l’atenció sanitària universal en el darrer any


Els Mossos d'Esquadra han detingut un home per la desaparició d'una dona a Terrassa a l'agost del 2018 en un presumpte cas de violència masclista. Els agents han fet aquest dimecres una inspecció ocular al domicili del detingut ordenat pel jutjat d'instrucció número 1 de violència domèstica de Terrassa. La Mònica Borràs, de 49 anys, va desaparèixer el 7 d'agost i la pròpia policia catalana va fer circular un missatge a través de Twitter demanant ajuda per trobar-la, com fan habitualment amb els desapareguts. Els investigadors hi veuen en aquest cas un rerefons criminal. La causa està sota secret d'actuacions. (Aquesta notícia actualitza l'anterior sobre el mateix tema amb més informació)

Summary: ACTUALIZACIÓ:Detenen un home per la desaparició d'una dona a Terrassa a l'agost del 2018 en un presumpte cas de violència masclista


El president de la Diputació de Lleida, Joan Talarn, considera que els dos partits que formen el govern de la institució tenen clar que estan treballant pels municipis, "siguin del color que siguin" i que per això hi ha entesa entre ERC i JxCat. Entrevistat per l'ACN, Talarn confia en l'estabilitat de l'acord de govern fins a final de mandat malgrat les diferències polítiques que "segur que es produiran, sobretot quan s'atansin les eleccions municipals". Talarn també reconeix que li va doldre que els Comuns renunciessin a entrar al govern i no es reproduís així un acord com el de la Paria. En aquest sentit, assegura que la porta encara està oberta. Per Joan Talarn, tot i que la Diputació es pot considerar com una "eina política" no té la mateixa consideració que un Parlament o una Generalitat. Aquest factor, creu que és el que ha motivat l'entesa amb els seus companys de govern, JxCat, "perquè estem treballant pels nostres municipis". Això no obstant, està convençut que al llarg del mandat es produiran diferències polítiques, sobretot quan s'atansin les eleccions municipals i afegeix que això "és lògic que sigui així". Als municipis però, Talarn remarca que hi ha "ciutadans de tots els colors i els diners els han d'arribar a ells". El president de la Diputació diu que ERC i JxCat són els "extrems polítics" del territori, perquè uns són un partit d'esquerres i l'altre de dretes, fet que ocasiona que cadascú "tingui el seu posicionament polític i la seva manera de treballar". Talarn matisa però, que "això és lògic que sigui així en un país normal" i veu en aquesta "capacitat d'alternativa" com una oportunitat molt bona pel territori. Les desavinences que cada cop són més freqüents entre els dos grans partits sobiranistes en l'àmbit nacional "són menys agreujades al territori", considera Talarn. En aquest sentit, remarca la importància del fet de l'objectiu compartit per la independència tot i que el país futur que desitgen sigui diferent. Preocupació per la situació de Junqueras Joan Talarn mostra preocupació per la situació del president del seu partit, Oriol Junqueras, a la presó per la sentència condemnatòria del judici del procés. "No hi ha res pitjor que saber que no tenen raó i que et tinguin a la presó", remarca Talarn, que al mateix temps destaca la "força" de Junqueras. Talarn pensa que el líder d'Esquerra ho està vivint amb "preocupació" però a la vegada "serenitat" i ha valorat la sentència del TJUE com a "agredolça" pel fet que està feliç de veure Puigdemont i Comín al Parlament Europeu, "però em va saber molt greu no veure-hi Junqueras". Porta oberta als Comuns Durant les negociacions pel pacte de govern a la Diputació de Lleida, Joan Talarn va apostar "fermament" per l'entrada d'En Comú Podem a l'acord però al final no va poder ser. Hauria desitjat repetir l'acord de govern a la Paeria que va investir com alcalde Miquel Pueyo, però a la corporació municipalista es van posar de manifest visions diferents.  Això no obstant, Talarn destaca que la col·laboració amb els Comuns és "oberta" i que s'incorporen propostes i preguntes que plantegen. En aquest sentit, es mostra convençut que les seves propostes es veuran reflectides al pressupost i assegura que la porta queda oberta per si volen entrar al govern de la corporació en un futur.

Summary: Talarn: "A la Diputació de Lleida ERC i JxCat tenim clar que treballem pels municipis, siguin del color que siguin"


El líder estatal de Cs, Albert Rivera, ha dit que va entrar en política per evitar que "el Puigdemont i el Torra de torn" marquin l'agenda. En un acte polític de la plataforma España Ciuadana a València, aquest diumenge al migdia, Rivera també ha dit que no permetrà que el "pancatalanisme" arribi al País Valencià. Al seu torn, el diputat de Cs al Congrés Toni Cantó ha anunciat que es presenta a les primàries del partit per aspirar a ser el president de la Generalitat Valenciana. Rivera li ha donat tot el seu suport. En un discurs en clau valenciana, Rivera ha carregat contra el president espanyol, Pedro Sánchez, i també contra el PP de Pablo Casado, a qui ha acusat de tornar a recupera el lema d''España va bien' de l'expresident José María Aznar. "Quan ens dividim som dèbils, i la història del segle XX ho demostra". Rivera també ha tret pit de l'acord a Andalusia i ha assegurat que el partit taronja ha ajudat a regenerar la política en aquesta comunitat autònoma. El president de Cs també ha admès que Sánchez no té previst convocar eleccions, almenys per ara, i ha demanat "paciència" a la ciutadania. "Convertim les eleccions del maig en un 'sí' a la igualtat entre els espanyols i per la llibertat, i en un 'stop' a Sánchez", ha proclamat Rivera. "Cal posar fi al 'sanchisme' a les urnes, cal votar a favor d'Espanya", ha subratllat. Finalment, el cap de files de Cs ha dit que Cantó pot ser un gran president de la Generalitat Valenciana perquè defensa el "mateix" a tota Espanya i no tem el nacionalisme, sinó que el "combat".

Summary: Rivera diu que va entrar en política per evitar que "el Puigdemont i el Torra de torn" marquin l'agenda


El Departament de Salut ha confirmat 19 casos positius de coronavirus al centre sociosanitari Monterols de Reus, que gestiona el Grup Pere Mata. Els resultats de les PCR dels 19 afectats s'han confirmat aquest mateix dimecres. Es tracta de 17 usuaris del centre i de 2 professionals que hi treballen. Dels 17 usuaris, 7 eren simptomàtics i 10 asimptomàtics, mentre que dels 2 treballadors n'hi havia 1 de cada tipus. Els 19 casos, però, són lleus i no hi ha cap patologia greu. Durant el mes d'abril ja s'havia detectar en aquesta infraestructura sociosanitària alguns casos positius de covid-19, i al maig hi va haver un augment de casos. Ara s'hi suma aquest nou episodi. El centre té habilitada una zona lliure de covid-19 i una altra que no, que és on s'ha aïllat els usuaris que han donat positiu. Pel que fa als dos professionals infectats, se'ls ha posat en aïllament domiciliari. Ara, i a partir dels protocols establerts, es fa seguiment del cas des del Departament de Salut i s'analitzen els contactes de tothom amb l'objectiu de trencar les cadenes de transmissió.

Summary: Salut confirma 19 positius de coronavirus al centre sociosanitari Monterols de Reus, gestionat pel Grup Pere Mata


El conseller d'Exteriors, Alfred Bosch, ha assegurat que el portaveu d'ERC al Congrés, Joan Tardà, no planteja fer "cap pregunta sobre autonomia". Durant el ple parlamentari d'aquest dijous al matí, Bosch ha defensat el diputat republicà, que ha dit en una entrevista a TVE que la solució és que els catalans decideixin entre l'actual autonomia, una de millor o la independència. En resposta a una interpel·lació del diputat de la CUP Vidal Aragonès sobre les paraules de Tardà, Bosch ha subratllat que, en tot cas, tant ell com el diputat a Madrid i ERC aposten perquè Madrid ofereixi "alguna cosa": "Defensem que el govern espanyol faci propostes". Aragonès ha lamentat la manca de "confiança" que transmet el Govern, i la "confusió" que això provoca. Des del faristol del saló de plens, Aragonès ha preguntat al Govern si "és veritat" que, després de tots aquests anys, la "via" és "anar a discutir sobre autonomia": "Surtin i diguin que això no és cert i aclareixin-ho", ha reclamat el diputat anticapitalista. A la rèplica, Bosch -que avui s'ha estrenat al ple- ha dit que les conviccions de Tardà són "inqüestionables", i que el portaveu d'Esquerra a Madrid "no és autonomista". El conseller ha reiterat que Tardà no defensa pas fer cap pregunta sobre autonomia, sinó que emplaça la Moncloa a fer "alguna proposta". D'altra banda, Aragonès també ha preguntat al Govern on estarà el 21-D, durant el Consell de Ministres a Barcelona: "Donaran suport a la repressió dels Mossos? O estaran a les manifestacions de protesta per la visita del govern espanyol, que fa el gran acte de lerrouxisme?".

Summary: Bosch assegura que Tardà no planteja cap consulta sobre autonomia: "Defensem que el govern espanyol faci propostes"


El Tren dels Llacs, el tren històric que circula entre Lleida i la Pobla de Segur, inicia el dissabte 2 d'abril la seva vuitena temporada, en què oferirà un total de 31 viatges. Enguany, a les 26 circulacions habituals s'hi sumaran les 5 circulacions compreses entre el 16 de juliol i el 13 d'agost, que tradicionalment es deixaven de fer per les altes temperatures de la zona. Gràcies al cinquè cotxe que es va inaugurar la l'any passat, l'ocupació prevista per la nova temporada és del 98% i l'objectiu és assolir els 7.134 visitants, segons FGC. El Tren dels Llacs ofereix als passatgers poder gaudir d'un paisatge singular i múltiples possibilitats lúdiques i gastronòmiques a les comarques del Segrià, la Noguera i el Pallars Jussà. Així mateix, poden adquirir paquets turístics com ara visites guiades o tastos de productes del territori.  El Tren dels Llacs, que circularà fins al mes d'octubre, té sortida de Lleida a les 10.30h i arriba a la Pobla a les 12.30h. La tornada s'efectua a les 17.30h i arriba a la destinació, Lleida, a les 19.30h. Les tarifes del servei són de 30 euros el bitllet d'adult i 16,50 euros el bitllet infantil, tot i que també hi ha tarifes per a grups. Els visitants del Tren dels Llacs reben un pack de benvinguda format per diferents productes gastronòmics del territori. A més, també gaudiran d'un grup d'animació durant el trajecte d'anada, i a la tornada se'ls ofereix un tast de coca de recapte de Balaguer.  La incorporació de les noves unitats de la línia permetran fer el trajecte amb la màxima comoditat climatològica, amb uns vidres panoràmics que permetran visionar el paisatge en màximes condicions, i mantenint el tradicional pack de benvinguda, així com la resta d'elements que composen el viatge singular amb el Tren dels Llacs. L'Associació per a la Reconstrucció i Posta en Servei de Material Ferroviari Històric (ARMF) és l'entitat encarregada de la prestació del servei i del manteniment del material mòbil històric emprat, cedit per la Fundación de los Ferrocarriles Españoles, que aporta un valor afegit a la línia. Rècord de visitants l'any 2015 El Tren dels Llacs va néixer l'any 2009 fruit d'una iniciativa conjunta d'FGC i la Diputació de Lleida, amb la col·laboració de l'aleshores Departament d'Innovació, Universitats i Empresa i els ajuntaments dels municipis de la línia, amb l'objectiu de convertir-lo en un referent per a la dinamització econòmica del territori. L'any 2015, amb la incorporació del cinquè cotxe i l'increment de l'oferta de places que va suposar, el servei va registrar el seu rècord de visitants, amb una ocupació mitjana dels trens del 98.89% i 7.199 visitants. Així, hi va haver un augment considerable del nombre de passatgers: es va passar dels 5.069 visitants l'any 2013 als 5.792 visitants del 2014, mentre al 2015 ja van ser 7.199.

Summary: El Tren dels Llacs confia tornar a superar els 7.000 usuaris en la nova temporada que arrenca dissabte


Els lleidatans van presentar durant el 2015 un total de 1.553 reclamacions a l'Agència Catalana del Consum (ACC), un 1% menys que l'any anterior. Pràcticament la meitat d'aquestes reclamacions estaven relacionades amb serveis de telecomunicacions i internet, segons es desprèn de les dades de la Memòria d'Actuacions 2015 de l'ACC que ha presentat aquest dimarts a Lleida la directora d'aquest organisme, Montserrat Ribera. Altrament, durant l'any passat es van acordar 702 mediacions a la demarcació, xifra que suposa un increment del 41% respecte al 2014. Aquest augment evidencia que la mediació es consolida com a mecanisme de solució de conflictes de consum, segons ha dit Ribera. En l'àmbit formatiu, prop de 1.378 alumnes van passar pels tallers de l'Escola del Consum de Catalunya (ECC) a Lleida, un 58% més  que el curs anterior. La directora de l'Agencia Catalana del Consum ha destacat que el balanç de l'ACC a la demarcació de Lleida és "molt positiu" perquè "han baixat lleugerament les reclamacions, han pujat molt les mediacions i s'han pogut retornar prop de 20 milions d'euros als afectats per les preferents a Lleida". En aquest sentit, al primer trimestre del 2015 es va tancar el procés de tramitació de les preferents de Catalunya Caixa. Durant l'any passat, es va acordar els darrers 35 laudes d'afectats a les comarques lleidatanes. El procés s’ha conclòs amb la resolució de 2.238 casos per laudes a la demarcació, que han suposat el retorn de 19,8 milions d'euros als afectats. 3.453 consultes i 1.553 reclamacions de consum a la demarcació de Lleida Durant el 2015, els lleidatans van realitzar 3.453 consultes de consum, un 7,24% més que l'any anterior. D'aquestes, 803 van ser ateses directament per l'ACC, mentre la resta pels consells comarcals de la demarcació i pel Conselh Generau d'Aran. Al conjunt de Catalunya, es van atendre 50.832 consultes, un 3,78% més que al 2014. Els principals motius de consultes van ser sobre serveis de telecomunicacions (30,6%), sobre altres serveis generals de consum (20,1%), sobre subministraments bàsics -aigua, electricitat i gas- (el 18,3%) i sobre béns de consum (el 17,4%). El 9% de les consultes han estat relatives a serveis financers i 3,9% a qüestions relacionades amb els serveis de transport.   Pel que fa a reclamacions de consum, l'Agència en va gestionar durant el 2015 a les comarques de Lleida un total de 1.553, un 1,08% menys que al 2014. Per sectors, les telecomunicacions i internet aglutinen el 47,3% de les reclamacions; seguit dels subministraments bàsics (18,5%); béns de consum/productes (12,6%); serveis generals de consum (10,6%); serveis financers i transport (amb el 4,6%, respectivament); i restauració i establiments turístics (1,7%). Al conjunt de Catalunya, l'ACC va gestionar 16.093 reclamacions.   Augmenten un 41% les mediacions de consum a Lleida  L'any passat l'ACC va resoldre per mediació a la demarcació de Lleida 702 casos, xifra que representa un increment del 41,25% respecte a l'any anterior. El 72,6% de les mediacions realitzades van ser en el sector de les telecomunicacions i internet. A distància, completen el llistat els serveis d'aigua, electricitat i gas (que representen el 12,3% del total de mediacions resoltes), els béns de consum/productes (5,8% de les mediacions); els serveis generals de consum (4,1%); serveis financers (3,4%); transport (1,4%) i restauració i establiments turístics (0,4%). Al conjunt de Catalunya, es van resoldre 7.756 casos per aquesta via, un 9,94% més que al 2014.   Quant als arbitratges, l'ACC va dictar a les comarques lleidatanes un total de 138 laudes, un 91% menys que al 2014. Ribera ha atribuït aquesta caiguda a la finalització del procés de tramitació de les reclamacions per les preferents de Catalunya Caixa, iniciat a finals de 2012 i conclòs a principis del 2015. Així, comparant els resultats de l'any 2015 amb els del 2012 (any en que es van resoldre 127 laudes), la resolució de casos per arbitratge a Lleida han crescut prop d'un 9%. Per sectors, la pràctica totalitat dels laudes (el 84,78%) van ser per serveis de telecomunicacions i internet, seguit dels serveis financers (amb el 7,97%); dels serveis d'electricitat, gas i aigua (amb el 5,07%), dels béns de consum/productes (1,45% del total de laudes emesos) i dels serveis generals de consum, amb el 0,72%.  Al conjunt de Catalunya, l'Agència Catalana del Consum va resoldre l'any passat 3.234 laudes. 8 expedients resolts amb sanció a la demarcació de Lleida el 2015 Les actuacions inspectores i de control de mercat de l'ACC a la demarcació de Lleida durant el 2015 van derivar en 8 expedients resolts amb sanció (la meitat que al 2014) i el total de les multes va ser de 22.000 euros (31,88% menys que l'any anterior). A Catalunya es van resoldre 416 expedients amb sanció per un import de 6,54 milions d'euros. Les infraccions que han motivat majors quanties en multes han estat les clàusules i pràctiques abusives (el 49,9% del total), seguides de les pràctiques comercials deslleials (amb el 15,93%), i de les infraccions en matèria de normalització, documentació i condicions de venda i de subministrament o prestació del servei (amb l'11,57%).   Així mateix, els lleidatans van presentar 145 denúncies davant l'ACC per vulneració de drets dels consumidors, un 14,17% més que al 2014. Per sectors, el 42,8% de les denúncies es van presentar per serveis generals de consum, seguides per les denúncies per béns de consum/productes (19,3%) i per serveis postals i comunicacions electròniques (14,5%). Al conjunt de Catalunya, els ciutadans van presentar 2.023 denúncies davant l'ACC, un 32,21% menys que l'any anterior.   En relació amb l'actuació inspectora, l'ACC va realitzar 1.613 actuacions a les comarques de Lleida, xifra que representa el 8,95% del global de Catalunya durant l'any passat. Del total de les inspeccions a la demarcació, el 62% van ser per recercar productes insegurs, i el 27% realitzades en el marc d'una campanya. Les inspeccions realitzades iniciativa pròpia van suposar el 7% del total, mentre que el 3% van ser motivades per denúncia, i l'1% per una comunicació.   Entre les campanyes d'inspecció dutes a terme a Lleida durant el 2015, destaquen les 134 actuacions de control de requisits generals dels establiments, 64 sobre productes de pastisseria envasats, 62 en peces de vestir per a nadons, 50 inspeccions de control de joguines, 39 de pastes farcides, plats preparats i conserves de carn, 38 a productes cosmètics a preus reduïts, 35 inspeccions de control alimentari, i 30 de petits electrodomèstics.   Prop de 700 empreses i comerços lleidatans adherits a la Junta Arbitral del Consum de Calalunya La xifra d'establiments adherits al sistema arbitral a través de la Junta Arbitral de Consum de Catalunya (JACC) a la demarcació va situar-se el 2015 en els 696, un 8,84% del total de Catalunya on ja hi ha 7.718 establiments adherits. Un dels objectius de l'ACC per al 2016 serà aconseguir que més empreses se sumin al sistema arbitral de consum.   Prop de 1.400 alumnes van visitar l'Escola del Consum (ECC) a Lleida A la demarcació de Lleida, un total de 1.378 alumnes -estudiants de primària, secundària i educació especial- van passar pels tallers programats per l'Escola del Consum de Catalunya (ECC) durant el curs 2014/15, un 58,2% més que el curs anterior. Al conjunt Catalunya van ser 23.561 alumnes, un 32,37% més que en l'anterior curs.

Summary: L'Agència Catalana del Consum va atendre 1.553 reclamacions a Lleida al 2015, un 1% menys que l'any anterior


El Parlament aprovarà al juliol la creació de la l'Agència de Ciberseguretat ACN Barcelona.-El Secretari de Telecomunicacions, Ciberseguretat i Societat Digital de la Generalitat, Jordi Puigneró, ha afirmat aquest dimecres que l'afectació del ciberatac  global que ha afectat diverses empreses arreu del món ha estat, de moment, "molt baixa" a Catalunya. En declaracions a l'ACN, Puigneró ha precisat que encara s'estan recollint dades d'arreu de Catalunya però que aquest matí no els constava que hagués tingut perjudicis importants, tampoc en la mateixa Generalitat. Segons Puigneró, el ciberatac global "tindrà encara uns dies d'afectació". D'altra banda, el Secretari de Telecomunicacions, Ciberseguretat i Societat Digital de la Generalitat de Catalunya, Jordi Puigneró, ha explicat que el Parlament aprovarà aquest juliol la creació de l'Agència de Ciberseguretat de Catalunya. Puigneró ha lamentat que aquests atacs cibernètics "comença a ser una pràctica cada dia més habitual en l'àmbit digital" i creu necessari que els governs, empreses i particulars prenguin mesures. En aquesta línia, ha assenyalat que el mes que ve el Parlament donarà llum verda a l'Agència de Ciberseguretat de Catalunya. El Secretari de Telecomunicacions, Ciberseguretat i Societat Digital de la Generalitat ha avisat que "segurament" hi haurà més atacs i que per això cal prendre mesures per protegir-se en l'àmbit digital, igual que les persones també ho fan en la vida física. Puigneró no s'ha pronunciat però sobre quines creu que podrien ser les motivacions de l'atac, del qual encara se'n desconeixen els seus autors. L'atac d'aquest dimarts, que porta per nom 'Petya', és del tipus 'ransomware' i consisteix en el segrest d'informació. Una de les empreses afectades a Catalunya va ser la terminal de contenidors 'Maersk' del Port de Barcelona, que ahir a la tarda es va haver d'aturar. La majoria de companyies perjudicades però van ser de Rússia i Ucraïna, tot i que els seus efectes es van estendre a Noruega i França, com per exemple a la companyia Saint Gobain.

Summary: La Generalitat creu que l'afectació del ciberatac a Catalunya és "molt baixa"


La primera ministra escocesa Nicola Sturgeon ha demanat al govern britànic la cessió de competències per celebrar un nou referèndum d'autodeterminació. Sturgeon ha fet oficial la sol·licitud aquest dijous al matí i ha assegurat que és "indiscutible" que els resultats de les eleccions generals de fa una setmana obren la porta a un nou plebiscit. La victòria dels conservadors i la promesa del primer ministre Boris Johnson de culminar el Brexit van topar a Escòcia amb la incontestable majoria del Partit Nacional Escocès (48 diputats de 59 en joc). Johnson és reaci a acceptar un nou referèndum i esgrimeix el "no" a la independència del 2014 com a mandat a respectar. No obstant, els nacionalistes escocesos defensen que un dels principals arguments en contra de la independència (la permanència a la UE) ja no es compleix, i per tant cal tornar a les urnes per decidir el futur d'Escòcia. Lluny de mostrar-se optimista, Sturgeon ha reconegut que espera que la resposta de Johnson sigui un "no taxatiu". Aquest mateix dijous, el primer ministre ha presentant el nou programa de govern al parlament britànic, en el qual ha deixat clar que "la integritat i la prosperitat" del Regne Unit té per a ell "la màxima importància". Anticipant la negativa del líder conservador, Sturgeon ha acompanyat la seva compareixença amb la presentació d’un document de 39 pàgines anomenat ‘El dret a decidir d’Escòcia: Posant el futur d’Escòcia a les mans d’Escòcia’, en el qual defensa que el poder per autoritzar referèndums d’autodeterminació sigui traspassat a Escòcia de manera permanent i sigui el parlament amb seu a Edimburg el que tingui l’última paraula d’ara endavant. "El govern escocès té un mandat democràtic clar: oferir al poble la possiblitat de triar el seu futur en un referèndum d’independència. El govern britànic té el deure democràtic de reconèixer això", ha assegurat Sturgeon en la seva compareixença. L’objectiu del Partit Nacional Escocès és celebrar un nou referèncum durant la segona meitat del 2020, però la negativa de Westminster allunya aquesta possibilitat.

Summary: El govern escocès demana oficialment a Westminster celebrar un nou referèndum d'independència


Barcelona estrenarà aquest any un nou festival musical al Reial Club de Polo. Segons ha pogut saber l'ACN, el nou certamen tindrà lloc abans de l'estiu però la programació no es coneixerà fins a la presentació la setmana que ve, moment en què també s'explicaran els detalls de la iniciativa, que pretén reunir artistes nacionals i internacionals. La promotora que l'impulsa serà la mateixa que el festival Jardins de Cap Roig, Clipper's Live, un projecte amb el qual també compartirà director, Juli Guiu.

Summary: Barcelona tindrà un nou festival musical al Reial Club de Polo


La UGT ha demanat a les administracions que els facin partícips de les solucions que dissenyen per mantenir les plantes de Nissan, que donen feina a 3.000 treballadors directes i més de 25.000 indirectes. El secretari general de la UGT, Josep M. Àlvarez, ha reclamat aquest dilluns en una roda de premsa poder seure amb l'Estat i la Generalitat i conèixer els detalls dels plans: "Esperem alguna cosa més que solidaritat per part de les administracions", ha dit. Tot i que la firma anunciés la decisió de tancar les plantes, ha assegurat que el sindicat no contempla cap pla B fora de l'aliança Nissan-Renault-Mitsubishi. "Mentre no es digui el contrari, l'opció és que la fàbrica de Nissan continuï fabricant cotxes a Barcelona", ha dit. "La resta no seria un pla, seria un nyap", ha coincidit el màxim dirigent del sindicat a Catalunya, Camil Ros. Tots dos s'han reunit amb les seccions sindicals de la UGT a les plantes de Nissan de Zona Franca, Montcada i Reixac i Sant Andreu de la Barca; el secretari general de la UGT FICA, Pedro Hojas; el secretari general de la UGT FICA de Catalunya, José Antonio Rudilla; i el responsable del sector d'automoció de la UGT FICA, Jordi Carmona. "Nosaltres no entrarem amb el joc de la subhasta d'uns terrenys públics perquè hi vagi una empresa de patinets o de motos elèctriques. Això no és una alternativa, és un nyap. El que necessitem és mantenir els llocs de treball amb projectes industrials seriosos", ha afegit Ros. "Necessitem respostes polítiques que no facin d'APIS amb els terrenys de la Zona Franca", ha dit, abans de recordar que són en un lloc privilegiat per qualsevol indústria, a prop del port. El màxim dirigent de la UGT creu que la decisió de l'automobilística s'ha pres a "traïció", coincidint amb una pandèmia "terrible" que fan que l'anunci sigui "encara més dolorós i inhumà". De moment, els sindicalistes no treballen amb un calendari de negociacions sobre les sortides dels treballadors perquè no estan "en fase de liquidació". En tot cas, Álvarez ha afirmat que el cost d'alliberar els terrenys al Consorci de la Zona Franca es pot enfilar fins als 1.200 milions d'euros. Segons Hojas, el cas de Nissan és "el màxim exponent" de la "tempesta perfecta" que afecta el sector de l'automoció. La falta de centres de decisió a l'Estat espanyol, l'electrificació, i la deixadesa de les administracions a l'hora de donar suport al teixit industrial són algunes de les mancances que expliquen el desenllaç fatal de l'automobilística a Catalunya, segons el secretari general de la UGT FICA, que ha exigit als governs que "comencin a prendre mesures" i que facin partícips de les solucions als sindicats. Els sindicalistes han demanat a les institucions "alguna cosa més que solidaritat" i han recordat que a l'Estat fa anys que "no s'ha fet res per la indústria", encara que la dependència de l'automoció de l'economia espanyola sigui "altíssima". Álvarez ha assegurat que no interessen alternatives de magatzems ni solucions que donin feina a 200 treballadors "amb salaris de misèria" sinó que volen "una alternativa industrial" . Els dirigents sindicalistes han criticat la "manca de comunicació" de les institucions i han reclamat que es creï una mesa on s'informi de tots els passos que es contemplen als representants dels treballadors. "Ara per ara no sabem en què consisteix el pla de suport al sector de l'automòbil", anunciat pel govern espanyol, ha admès Álvarez. "Si tenen un pla amb Nissan els treballadors tenen dret a saber-ho", ha afegit Hojas, que ha assegurat que li agradaria que el debat sobre la taula fos el de com portar la producció del vehicle elèctric a la Zona Franca. El líder estatal de la UGT ha acusat Espanya de ser el país que "menys s'ha implicat" en el sistema productiu i de no haver apostat per declarar sectors estratègics com de l'automoció i ha apostat perquè el govern espanyol entri en el capital de les empreses. A més, s'ha referit al cas de l'empresa Alcoa, que estudia reduir significativament la plantilla, i ha dit que "hauria sigut bo que en lloc de regalar milions en subvencions, l'Estat hagués entrat a l'accionariat". "No soc un bolivarià, intervenir no és nacionalitzar, declarar sectors estratègics no és nacionalitzar, sinó defensar els ciutadans", ha dit. Per això, ha apostat per arribar a un acord de fons sobre els com invertir els recursos públics en sectors estratègics, de la mateixa manera que es fa a França o Alemanya.  Preguntat sobre si la marxa de la Nissan podria afectar l'altra gran automobilística catalana, la Seat, Álvarez ho ha descartat i ha assegurat que un episodi "no té res a veure amb l'altre". El sindicat es reunirà la setmana que ve amb totes les fàbriques proveïdores de Nissan a Catalunya per deixar clar que no només s'ha de donar una resposta als 3.000 treballadors directes sinó a tota la cadena de valor. De moment, els sindicalistes denuncien que el fabricant japonès encara no ha comunicat oficialment la decisió a la xarxa de proveïdors.

Summary: Álvarez exigeix conèixer plans concrets de les administracions sobre Nissan: "Esperem alguna cosa més que solidaritat"


La Universitat Rovira i Virgili (URV) preveu comptar aquest curs amb més estudiants que l’anterior. Després que de l’important repunt de sol·licitants registrat durant el període de preinscripció, a dia d’avui ja s’han matriculat un 2% més d’estudiants de grau que ara fa un any, i un 30% més d’alumnes de màster. Segons ha assenyalat la rectora, María José Figueras, es tracta de dades provisionals que encara podrien millorar fins al tancament del període de matriculació, a final de mes. Coincidint amb l’acte d’inauguració del curs acadèmic que s’ha fet aquest dijous al Campus Bellissens de Reus, Figueras ha tornat a reclamar a la Generalitat un increment del finançament públic i la reducció de les taxes universitàries. Alhora, ha reivindicat un pla plurianual per a la construcció de les infraestructures paralitzades.  En un decàleg de reptes de futur, la rectora també ha reclamat la concreció d’un Pla Nacional d’Universitats i l’obtenció de més autonomia de gestió. En aquest sentit, el Consell de Direcció es proposa obrir una etapa de diàleg amb el Govern que permeti decidir la confecció de les plantilles i els estudis que s’ofereixen, i arrencar el compromís del Govern per desencallar els equipaments pendents. Figueras ha subratllat que, el l’última dècada, les plantilles del PAS i el PDI s’han anat envellint sense que hagin tingut marge per revertir la situació. El director general d’Universitats de la Generalitat, Josep Pallarès, ha avançat que la Conselleria d’Empresa i Coneixement vol reprendre els treballs per al pacte i equilibrar els actuals pressupostos per donar resposta a la demanda de reducció de preus públics. Pel que fa al finançament, Pallarès ha anunciat la convocatòria “per a departaments i unitats de recerca que disposin d’un bona política de governança i personal, i que facin de tractors a les seves universitats, de manera que els ajuts els aportin capacitat investigadora i força docent”. La rectora ha avançat que es posarà en pràctica un Codi ètic i de bones pràctiques, en l’àmbit del respecte a les persones i instal·lacions. “Ho volem fer de manera visible, amb iconografia que reflecteixi actituds que no volem, com ara l’assetjament”, ha exemplificat la rectora. A més, la URV també crearà una Àrea de compromís social que aglutinarà les unitats i serveis d’aquest àmbit.  Figueras ha fet èmfasi en la inclusió de la perspectiva de gènere en la docència, la recerca i la transferència. Així, ha proposat la revisió dels continguts docents en aquest sentit i elevar la xifra de dones doctores honoris causa en quatre anys -de cinc a vuit- per equilibrar progressivament el balanç d’honoris causa investits a la URV -on tan sols el 12% són dones- i impulsar el tercer Pla d’Igualtat. Per propiciar la participació de la comunitat universitària en la gestió i la presa de decisions, Figueras proposa impulsar la figura del delegat o delegada de curs, així com l’entrada d’un representant dels estudiants al Consell de Direcció i trobar una fórmula similar per al col·lectiu del Personal d’Administració i Serveis. La rectora també s’ha proposat avançar en l’administració digital i explorar fórmules de mecenatge per al funcionament de la universitat. Inauguració del curs acadèmic La inauguració del curs 2018-19 s’ha fet aquest dijous a la Facultat d’Economia i Empresa amb la lliçó inaugural de la biòloga i científica Anna Veiga, qui ha ressaltat la importància de les cèl·lules mare pluripotents per tractar malalties. Veiga estudia com evitar que les cèl·lules degenerin i investiga en l’àmbit de la medicina regenerativa amb un objectiu clar: “Aconseguir que l’esperança de vida vagi acompanyada d’un augment de la qualitat de vida perquè no serveix de res que els darrers 25 anys els passem en una cadira a causa d’una malaltia degenerativa”, ha apuntat.  La científica, directora del Banc de Línies Cel·lulars del Centre de Medicina Regenerativa de Barcelona-Dexeus Dona, ha alertat també sobre la “frivolitat” amb què s’utilitza en alguns casos la teràpia cel·lular, i que pot “comprometre la salut de les persones”. Aquest mètode consisteix a fer un transplantament de cèl·lules obtingudes al laboratori en lloc de fer el trasplantament d’un òrgan sencer perquè aquest recuperi la seva funció.

Summary: La URV registra un increment d’alumnes de grau i màster matriculats per al nou curs universitari


Un agent fora de servei va enxampar els dos lladres quan intentaven accedir a un habitatge ACN Sant Feliu de Llobregat.-Els Mossos d'Esquadra han detingut dos homes de 25 i 28 anys com a presumptes responsables de vuit robatoris amb força a l'interior de domicilis a Sant Feliu de Llobregat. La detenció es va produir dijous passat al migdia quan un mossos fora de servei va observar l'actitud sospitosa de dos homes a la porta d'un accés d'un bloc d'habitatges del municipi i com a continuació un dels lladres forçada la porta d'accés amb una clau mentre l'altre feia tasques de vigilància. L'agent va alertar els seus companys dels fets i els va demanar suport per identificar els sospitosos, que es van adonar de la presència policial i van llençar un mitjó amb claus especials i estris que utilitzaven per accedir als domicilis. L'agent els va poder retenir fins a l'arribada de les patrulles i els dos lladres, de nacionalitat georgiana i veïns de Barcelona, van quedar detinguts. Abans de les detencions, els Mossos ja havien notat un increment dels robatoris des del 18 d'abril, que, a més, tenien un 'modus operandi' molt similar: no forçaven mai de forma violenta el pany de la porta principal de l’habitatge sinó que utilitzaven el sistema conegut com a 'bumping' per entrar-hi sense  deixar rastres visibles de la intrusió. Prèviament, al robatori els lladres utilitzaven el que es coneix com a 'marcadors' per tenir informació de l’activitat de cada domicili objectiu del robatori. Els lladres sostreien principalment diners en metàl·lic i objectes fàcils de transportar i amb bona sortida al mercat negre com ara joies, roba, complements de marca i objectes electrònics. L'endemà de la detenció el jutjat de guàrdia de Sant Feliu de Llobregat va autoritzar dues entrades i escorcoll als domicilis dels detinguts a Barcelona. Els agents hi van localitzar diversos objectes de valor procedents dels domicilis violentats a Sant Feliu de Llobregat. A més, les tasques d’investigació al voltant dels moviments fets pels detinguts van donar resultat i els investigadors van localitzar el vehicle, que utilitzaven per als desplaçaments entre Barcelona i Sant Feliu de Llobregat, estacionat al pàrquing exterior d’una zona comercial, relativament allunyada del lloc on els van detenir. Quan els agents van escorcollar el vehicle hi van trobar una motxilla que contenia joies i objectes de valor procedents d’un dels robatoris. El diumenge 29 d’abril els detinguts van passar a disposició judicial i el jutge va decretar l’ingrés a presó dels dos arrestats.

Summary: A presó dos homes per vuit robatoris en domicilis de Sant Feliu de Llobregat


Els dos agents de la Guàrdia Civil investigat per detenir il·legalment l'exregidor de Seguretat de Portbou (Alt Empordà), Francisco Ábalos, per negar-se a identificar-se el 7 de juliol del 2018 estan a un pas d'anar a judici. L'Audiència de Girona ha estimat el recurs de l'acusació particular, encapçalada pel lletrat Carles Monguilod, i ha revocat l'arxiu del jutjat d'instrucció 5 de Figueres. L'Audiència conclou que les "versions contradictòries" no són "suficient motiu" per arxivar i subratlla que "valorar la credibilitat" dels testimonis correspon al tribunal que jutgi al cas. L'Audiència ordena al jutjat que dicti la interlocutòria de continuació del procediment i "doni l'oportunitat" a les parts de formular l'escrit d'acusació.  Era el segon cop que el jutjat d'instrucció arxivava el cas. La primera vegada, l'Audiència de Girona ja va estimar els recurs presentat pel lletrat de l'acusació particular, Carles Monguilod, al qual es va adherir la fiscalia i va ordenar reobrir la investigació. Aleshores, l'Audiència subratllava que el jutjat va arxivar el cas sense practicar les diligències necessàries, tot i que la detenció tal i com es va denunciar podria ser "potser innecessària".  Un cop revocat l'arxiu, el jutjat instructor va prendre declaració als implicats i als testimonis de l'arrest però, un cop acabada la instrucció, va tornar a dictar interlocutòria de sobreseïment. El jutjat d'instrucció 5 de Figueres argumentava que de la declaració dels dos guàrdies civils es desprenia "de forma palmària" que van actuar guiats "per la legítima creença" que podien detenir l'aleshores regidor per la comissió d'un delicte de desobediència, a més de la negativa a identificar-se que seria una infracció administrativa de la 'Llei mordassa'.  A més, el jutjat exposava que en aquest cas hi ha hagut "denúncies creuades" (el mateix jutjat va absoldre el regidor argumentant que negar-se a identificar-se no és delicte) amb "declaracions contradictòries" en relació a la detenció. En aquest sentit, el jutjat posava en dubte la credibilitat del testimoni de dos treballadors de l'ajuntament que van veure la trifulga afirmant que no podia ser "objectiva i imparcial" perquè eren "subordinats directes" de l'aleshores regidor. Finalment, el jutjat assegurava que no es podia descartar el "mòbil espuri" en la denúncia interposada per Ábalos. El magistrat argumentava que "és ben coneguda" la "complexa situació política actual a Catalunya" que fa que "a molts consistoris municipals s'imposin tesis que, entre altres extrems, pretenen l'expulsió de territori català dels funcionaris públics espanyols, i singularment dels de la Guàrdia Civil". Recurs estimat L'acusació particular, encapçalada pel lletrat Carles Monguilod, va recórrer la interlocutòria d'arxiu a l'Audiència de Girona. L'advocat sostenia que hi ha "indicis clars" de la comissió dels delictes de detenció il·legal i lesions (causades quan van emmanillar el regidor) per part dels dos agents. El lletrat qualificava "d'improcedent" l'argument del jutjat d'instrucció que apuntava a "un complot ordit per molts consistoris municipals" per "expulsar" funcionaris espanyols de territori català. "No cal dir que aquesta afirmació, a banda de gratuïta, ens sembla totalment fora de lloc per considerar que la denúncia del senyor Ábalos pugui tenir un mòbil espuri quan, per exemple, en cap moment s'han aflorat ni tan sols les seves fílies polítiques", apuntava Monguilod que afegia que l'exregidor va ser gran part de la seva vida "un funcionari públic espanyol, en concret del Cos Nacional de Policia".  Continuar el procediment La secció tercera de l'Audiència de Girona dona la raó a Monguilod i revoca l'arxiu. A la interlocutòria, el tribunal subratlla que l'existència de "versions contradictòries" no és suficient per decidir no anar a judici i conclou que el jutjat d'instrucció 5 fa "una valoració de la credibilitat dels testimonis sobre la base d'apreciacions subjectives pròpies de la fase d'enjudiciament considerant que els testimonis van poder voler perjudicar als agents, per la seva dependència laboral amb Ábalos, i que aquest últim ho va voler fer per raons polítiques".  "No es pot, en aquesta fase instructora, efectuar valoracions sobre la credibilitat dels testimonis atribuint-se el jutjat funcions que són competència exclusiva de l'òrgan d'enjudiciament", argumenta l'Audiència.  Per això, i tenint en compte que, segons el criteri de l'Audiència de Girona, existeix "una base suficient per sustentar la possible comissió per part dels agents dels delictes que els hi atribueixen", el tribunal estima el recurs, deixa sense efecte l'arxiu del cas, ordena al jutjat que dicti interlocutòria de continuació del procediment i que les acusacions formulin escrit d'acusació, el pas previ per arribar a judici.

Summary: Els dos guàrdies civils investigats per detenir il·legalment un exregidor de Portbou, a un pas de judici


Els Tècnics Especialistes en Desactivació d'Artefactes Explosius (TEDAX-NRBQ) dels Mossos d'Esquadra han neutralitzat un artefacte localitzat a un mas de Calonge (Baix Empordà), conegut com 'Torre Lloreta'. Els operaris que treballaven en les obres de la casa van localitzat el projectil dijous a la tarda i van alertar la policia. L'artefacte va quedar al descobert quan una excavadora feia el rebaix d'un terreny a l'exterior de la masia. Un equip dels TEDAX es va traslladar urgentment fins al mas per comprovar de quin tipus d'explosiu es tractava. Segons els mossos, es tractaria d'un projectil d'artilleria complert del calibre 75/13 de l'època de la Guerra Civil. Els TEDAX han retirat l'artefacte i el faran esclatar de manera controlada a una pedrera. Durant el 2016, es van desactivar 47 artefactes a les comarques gironines.

Summary: Localitzen un projectil d'artilleria de la Guerra Civil a les obres d'un mas de Calonge


El Vaticà ha advertit al govern d'Andorra que la despenalització de l'avortament al país no és compatible amb la continuïtat del bisbe d'Urgell com a copríncep episcopal, fet que implicaria que, en cas de voler tirar endavant una llei d'interrupció voluntària de l'embaràs, aquesta figura deixaria de formar part de l'actual estructura del Coprincipat. Així ho hauria transmès el Papa en una conversa directa amb el cap de l'executiu andorrà, Toni Martí, segons ha publicat el 'Diari d'Andorra'. Des del Bisbat d'Urgell, sense entrar a valorar de forma concreta aquesta possibilitat, s'han refermat en la seva postura de defensar "el dret a la vida davant de tot", un posicionament que es va tenir en compte al seu dia per elaborar i aprovar la constitució del Principat. El posicionament del Vaticà en el debat de la despenalització de l'avortament a Andorra contrasta amb la idea que defensen alguns partits polítics i entitats feministes, els quals consideren que l'estructura del coprincipat es pot mantenir i, al mateix temps, legislar sobre aquesta qüestió. Concretament, creuen que, un cop aprovada la llei, l'únic que s'hauria de fer és permetre que es pugui aplicar tot i que aquesta no estigui signada per l'arquebisbe d'Urgell, Joan-Enric Vives, que és un dels dos caps d'estat que té Andorra. Segons fonts properes al govern d'Andorra i al Vaticà, a les quals ha tingut accés el 'Diari d'Andorra', aquesta via és incompatible i afegeixen que legalitzar la interrupció voluntària de l'embaràs derivaria en l'abdicació del copríncep episcopal, a més de la renúncia de la Cúria romana al dret de tenir un cap d'estat en aquest país, figura que es remunta a l'any 1278. De fet, el cap de l'executiu andorrà, quan ha estat preguntat per aquest tema en els darrers temps, també ha defensat la regulació de l'avortament no és compatible amb mantenir el coprincipat. Per la seva banda, fonts del Bisbat d'Urgell s'han refermat en la seva postura de "defensar el dret de la vida davant de tot" i han explicat que aquest aspecte ja es va tenir en compte en el debat previ a l'aprovació de la constitució del país, que enguany ha complert 25 anys. Tot i això, no han entrat a valorar la conversa concreta entre el Papa i el cap de govern andorrà, Toni Martí, ni la possibilitat de renunciar al càrrec si s'optés per legalitzar l'avortament. El debat sobre el dret a la interrupció voluntària de l'embaràs a Andorra s'ha fet visible d'una forma més intensa en els darrers mesos i algunes entitats feministes han promogut campanyes i accions reivindicatives per demanar la despenalització de l'avortament. Durant l'any 2017, segons dades del Departament de Salut, un total de 107 dones andorranes van interrompre el seu embaràs en hospitals de Catalunya.

Summary: El Vaticà adverteix que la legalització de l'avortament a Andorra implica la renúncia del bisbe d'Urgell a ser copríncep


El líder del PP, Pablo Casado, considera “evident” que el govern de Pedro Sánchez ha fixat el 24 d’octubre com a data d’exhumació del dictador Francisco Franco perquè “vol que es faci en campanya electoral”. El líder del PP ha assegurat que a l’Estat s’han destinat 16.000 milions d’euros (MEUR) a compensar les víctimes del franquisme i ha recordat que el 2002 el Congrés va condemnar la dictadura franquista per unanimitat. “Per tant sincerament aquests debats no condueixen enlloc, respectem les sentències del Suprem i ens preocupen més els dictadors vius a Cuba, Veneçuela i Nicaragua”, ha dit en un esmorzar informatiu a Madrid.

Summary: Casado critica que el govern de Sánchez exhumi Franco “en campanya electoral”


Guanyem Badalona en Comú ha començat a treballar en la candidatura que es presentarà a les pròximes eleccions municipals de 2019 i una de les primeres coses que es planteja el partit a nivell intern és flexibilitzar l'aplicació del seu propi codi ètic perquè l'actual alcaldessa de la ciutat, Dolors Sabater, pugui repetir com a cap de llista i aspirar a la reelecció d'una nova candidatura de confluència que superi l'actual Guanyem. Actualment, el codi ètic estableix que els càrrecs electes només podran representar el partit durant un mandat per evitar la "perpetuació" i combatre la "professionalització" de la política. Tot i això, segons argumenta el propi partit, el lideratge que s'ha generat al voltant de Sabater i el seu perfil com a persona capaç de generar "consensos" més enllà de Guanyem podria fer que es revisés aquesta clàusula perquè Sabater pogués encapçalar una altra candidatura. Fonts del partit expliquen que aquesta proposta neix a partit de la primera ronda de contactes que Guanyem ha fet amb altres partits polítics i moviments socials de la ciutat per mirar de construir un "front ampli" que es pugui presentar a les pròximes eleccions municipals. Segons Guanyem, Sabater té la benedicció de molts ells perquè continuï al capdavant del consistori. "Atenent a això, des de Guanyem Badalona en Comú no es descarta que Dolors Sabater pugui liderar aquesta candidatura àmplia i unitària com a persona capaç de generar amplis consensos i que simbolitza la transformació viscuda a la ciutat des del 2015", recita el comunicat emès per al formació. Perquè això passi serà necessari flexibilitzar l'aplicació del codi ètic del partit, que actualment limita els càrrecs a un únic mandat: "Guanyem Badalona és un projecte polític col·lectiu que no creu en la perpetuació de càrrecs, valorant positivament que hi hagi vàries cares visibles del projecte, i desmarcant-se de la professionalització de la política". Tot i això, des del partit expliquen que Guanyem és "una organització viva" i que el propi partit podria "replantejar-se a sí mateix" si es considera que Sabater és el millor nom per encapçalar una candidatura que aglutini el major nombre de forces possibles de cara a les pròximes municipals. En aquest sentit, l'assemblea de Guanyem considera necessària una candidatura que es presenti a les eleccions municipals de l'any vinent on s'uneixin "les forces polítiques que conformen l'actual govern municipal", on hi ha ERC i ICV-EUiA, així com "gent provinent dels moviments socials i gent encara no mobilitzada".

Summary: Guanyem Badalona planteja que Sabater repeteixi com a candidata el 2019


El vicepresident del Govern i conseller d'Economia, Pere Aragonès, i el conseller de Treball, Afers Socials i Famílies, Chakir El Homrani, han anunciat que es destinaran al Pla de reactivació econòmica de les Terres de l'Ebre 1.572.466 euros per compensar els efectes de la pandèmia de la covid-19. 812.800 euros es vehicularan a través dels quatre consells comarcals, on s'inclou una aportació extraordinària de 400.000 euros des de l'IDECE (Institut per Desenvlupament de les Comarques de l'Ebre) i 412.800 de Treball. També aquest Departament ofereix 551.850 euros per crear plans de formació i ocupació que permetin contractar 38 persones a l’atur. La inversió es farà en el marc del Pla per a la reactivació econòmica i la protecció social que va presentar el Govern català la setmana passada per donar una resposta efectiva i transversal a la crisi derivada de la covid-19 a Catalunya i aprofitant la reactivació del Consell Econòmic i Social de les Terres de l'Ebre. "Ara del que es tracta és de distribuir i aterrar aquest pla i definir els projectes a nivell territorial, per tornar a posar el país dempeus amb un model, el de la reconstrucció, que sigui més just, d'igualtat, equitat i equilibri territorial", ha assegurat el vicepresident del Govern, Pere Aragonès.  El vicepresident ha destacat que "la col·laboració i l'acció conjunta" entre les administracions i els agents econòmics i socials del territori han estat "la clau per començar a donar forma al Pla de reactivació econòmica de les Terres de l’Ebre". "És una acció conjunta que permet potenciar l'abast territorial del projecte i, sobretot, per accentuar l'eficàcia de les mesures que s'adoptaran i faran del Pla i la protecció social un autèntic pla de país", ha apuntat.  A banda d'aquests imports, Treball, Afers Socials i Famílies ja ha atorgat 167.816,94 euros a professionals autònoms de les Terres de l’Ebre a través de l'ajut que va posar en marxa el Departament durant la primavera, així com 40.000 euros que de l'IDECE. Per la seva banda, el conseller de Treball, Afers Socials i Famílies, Chakir El Homrani ha anunciat que el Departament atorgarà 103.200 euros a cadascun dels consells comarcals de la Terra Alta, el Baix Ebre, el Montsià i la Ribera d’Ebre per contractar nou personal, fer que el personal de plantilla es dediqui exclusivament a impulsar plans de reactivació socioeconòmica o a contractar un servei extern per a aquest mateix objectiu. L'ajuda extraordinària ascendeix enguany a 412.800 euros amb l’objectiu de compensar els efectes de la pandèmia.  Amb el decret llei 16/2020 de mesures urgent complementàries en matèria de transparència, ajuts de caràcter social, contractació i mobilitat per fer front a la covid-19 que ha aprovat el Govern, el Departament preveu altres mesures com una línia extraordinària de suport a la contractació de persones que estiguin en situació d’atur. En aquest sentit, el Departament atorgarà, 551.850,36 euros més per contractar a 38 persones en situació d'atur de les Terres de l’Ebre. També estan previstes mesures com l’augment del suport a les persones autònomes que s’han vist afectades per la crisi econòmica i social de la covid19, ajuts a microempreses perquè mantinguin les persones treballadores que tenen contractades i també projectes de transformació digital i de nous models de negoci, especialment dirigides a l’àmbit del comerç local. "Per fer arribar els recursos a les persones, que són el centre de les nostres polítiques, necessitem treballar coordinadament i col·laborativament amb tots els actors rellevants per al desenvolupament econòmic i social. És al territori on es concreten les necessitats de la ciutadania i de les empreses. Tot aquest treball cooperatiu requereix de les complicitats i voluntat del territori. Com passa a Terres de l'Ebre", ha destacat El Homrani. El conseller ha fet valer també "la voluntat i l'esforç dels quatre consells comarcals ebrencs per alinear-se i fer una proposta de plans de reactivació econòmica conjunta" que inclogui actuacions globals, necessitats i perspectives de territori "sense defugir del caràcter singular de cada comarca, ni de la complementarietat d’uns i altres".

Summary: El Govern invertirà 1,5 MEUR en la reactivació econòmica de les Terres de l'Ebre


El club ha fet arribar una carta als pares informant de la decisió i destaca que l'home sempre ha presentat el certificat de penals per treballar amb menors ACN Monells.-L'equip de futbol de Monells (Baix Empordà) ha apartat d'entrenador el professor de la Bisbal d'Empordà a qui una dona acusa d'abusos sexuals quan era menor. El club ha pres de decisió de manera temporal i fins que s'aclareixin els fets i  ho ha comunicat per carta als pares dels joves. La junta es va reunir aquest dijous de manera urgent i extraordinària i van decidir apartar-lo de les funcions que hi fa com a coordinador del futbol federat i entrenador d'un dels equips alevins. Des de l'Associació Esportiva Monells han demanat respectar la presumpció d'innocència i destaquen que mai va tenir problemes amb el certificat de penals exigit per treballar amb menors. En el comunicat també s'informa que el club valora "molt positivament" la trajectòria del professor i que mai han tingut cap problema ni denúncia. Des de l'entitat esportiva lamenten els fets i s'han mostrat "sorpresos" per la notícia. L'entrenador feia quatre anys que treballava al Monells d'on va venir provinent del Bisbalenc. La seva feina consistia en coordinar un centenar de menors d'entre 10 i 17 anys de les categories inferiors, i entrenar l'equip aleví B. El cas el va fer públic el diari Ara. Els fets haurien passat l'any 1995 fora de les instal•lacions de l'Escola Mas Clarà, en un centre on es feien activitats extraescolars. Segons la víctima, el professor li va tocar la vagina en dues ocasions. Tot i que inicialment va ser apartat del centre, que és públic, mentre ella continuava els estudis, després hi va tornar i encara hi exerceix com a docent d'Educació Física.

Summary: L'equip de futbol de Monells aparta d'entrenador el professor de la Bisbal a qui una dona acusa d'abusos sexuals


La vicepresidenta del govern espanyol, Soraya Sáenz de Santamaría, ha assegurat aquest divendres a la roda de premsa posterior al Consell de Ministres que el "cisma" a la CUP "es veia venir". "Els partits radicals generen inestabilitat i són inestables" i la CUP ha tastat "la seva pròpia medicina" perquè "quan un treballa per trencar s'acaba trencant". Sáenz de Santamaría també ha avalat les explicacions que el ministre d'Exteriors, José Manuel García Margallo, va fer ahir sobre la creació del grup de treball d'experts que porta per nom "Montserrat" que té per objectiu combatre el relat independentista a l'exterior. Segons la vicepresidenta al llarg d'aquesta legislatura "diversos els ministeris" han anat "treballant" per assegurar la prestació de serveis públics a Catalunya i alhora defensar el "marc de convivència de la Constitució". També el d'Exteriors "de cara a l'explicació de cara a la UE i al Món dels efectes que tindrien decisions com les que alguns a la Generalitat han defensat". Segons va explicar Margallo en un acte a Barcelona, el grup "Montserrat" va redactar un document de treball que posteriorment es va enviar a les ambaixades. El document incorporava un argumentari per combatre el relat independentista en els contactes que els representants de l'Estat a l'exterior han mantingut amb altres països.

Summary: El govern espanyol diu que la CUP ha tastat "la seva pròpia medicina": "Quan un treballa per trencar s'acaba trencant"


Seat ha començat les obres per construir el futur laboratori de bateries de la planta de Martorell, el Test Center Energy (TCE), que permetrà desenvolupar i provar diversos sistemes d'energia per a vehicles elèctrics i híbrids. El centre suposa una inversió de més de 7 milions d'euros, i forma part del pla d'inversions de 5.000 milions anunciat per la companyia abans de l'estiu. El nou laboratori té una capacitat d'assaig que arriba als 1,3 MW de forma simultània, i estarà construït a finals d'abril de l'any que ve. La superfície total del centre serà de 1.500 metres quadrats.  El nou edifici comptarà amb espais d'assaig per la validació de mòduls de cel·les amb tecnologia liti-ion, bateries de mitja i alta tensió i diversos carregadors utilitzats en tota la gamma de vehicles elèctrics. També es preveu que tingui cambres climàtiques que permetran fer proves amb les bateries i els mòduls en condicions tèrmiques extremes, simulant diversos ambients amb els que es podria trobar el vehicle. Finalment, també hi haurà un laboratori d'electrònica d'alta tecnologia per dissenyar i fabricar prototips i construir interfícies pels sistemes d'assaig.  Segons explica Seat en un comunicat, el centre també comptarà amb un taller equipat específicament per fer proves amb vehicles electrificats que permetrà treballar simultàniament amb fins a sis cotxes. En aquesta zona es faran els tests relacionats amb la prestació del sistema d'energia, la seguretat funcional i la integració de funcions. Per fer-ho, Seat incorporarà a la instrumentació sistemes de visió artificial.  "Seat porta anys apostant per l'electrificació de la companyia i la construcció d'aquest nou Test Center Energy, únic a Espanya, és un pas ferm en aquesta direcció", ha dit el vicepresident d'I+D de Seat, Werner Tietz. "Aquest centre ens permetrà desenvolupar els sistemes d'energia de futurs vehicles híbrids i elèctrics, contribuint així a la creació d'una electromobilitat sostenible", ha dit.  El nou centre TCE se sumarà al laboratori combinat de bateries de baixa, mitja i alta tensió que ja va construir Seat el 2010. En els últims 10 anys, la companyia ha fet en aquell centre més de 2.000 assajos per projectes d'investigació nacionals i internacionals. Aquest centre té dues cambres climàtiques i una potència d'assaig de 200kW.  Seat i Cupra treuen durant aquest any i el vinent fins a cinc nous models elèctrics i híbrids endollables, a banda del Seat Mii, que ja està a la venda. El León té models híbrids endollables en Seat i Cupra fabricats a Martorell. El model Tarraco tindrà una versió PHEV i el Cupra Formentor comptarà amb variants híbrides elèctriques endollables que es faran a la fàbrica catalana.  D'altra banda, la marca també compta amb el Cupra el-Born, que serà juntament amb el Mii el segon vehicle 100% elèctric de la companyia.

Summary: Seat comença les obres pel futur laboratori de bateries a Martorell amb una inversió de més de 7 milions d'euros


El ballarí i coreògraf cubà Carlos Acosta presentarà aquest dijous al Festival Castell de Peralada, en primícia a l'estat espanyol, la seva nova companyia Acosta Danza, fundada a La Habana, amb l'espectacle 'Debut' en una producció de Sadler’s Wells i Valid Productions. Carlos Acosta ha explicat que és "un espectacle divers amb obres neoclàssiques, contemporànies i majoritàriament de coreògrafs cubans i d'espanyols". Formada pels millors ballarins del país caribeny, la jove companyia interpreta en els seus programes tant peces noves, com d'altres de ja existents de coreògrafs cubans que rarament s'han vist fora del país. Acosta també fa a la vegada una clara aposta per la nova creació amb encàrrecs a coreògrafs internacionals que s'inspiren en el seu país. El ballarí ha apuntat que 'Debut' és el punt de partida d'aquesta nova companyia "que marca la transició" en la seva carrera de ballarí cap a director.

Summary: La companyia cubana Acosta Danza clausurarà Peralada amb un espectacle d'obres neoclàssiques i contemporànies


El president de la Generalitat, Carles Puigdemont, i el de la Generalitat valenciana, Ximo Puig, han establert aquest dilluns un "nou marc de relacions" entre Catalunya i el País Valencià que es concretarà en reunions bilaterals entre els dos governs, que es produiran cada semestre. Els dos presidents han volgut acabar així amb la "incomunicació" que hi ha hagut fins ara entre ambdós territoris, ha remarcat Puigdemont en compareixença conjunta amb Puig després de reunir-se amb ell al Palau de la Generalitat valenciana. Els dos executius faran front comú pel corredor mediterrani, però també per altres qüestions com el finançament. Un altre dels acords de la trobada és precisament la creació d'una comissió tècnica permanent dels dos governs per fer un seguiment real i quotidià de les obres del corredor.

Summary: Puigdemont i Puig fixen un "nou marc de relacions" entre Catalunya i País Valencià amb reunions bilaterals cada semestre


L'Aliança Contra la Pobresa Energètica (APE) ha denunciat aquest dijous davant del Síndic de Greuges que l'Ajuntament de l'Hospitalet "continua posant traves a les famílies en situació d'ocupació en precari que sol·liciten accedir a un comptador d'aigua". De fet, segons l'APE, l'Hospitalet "vulnera l'accés universal al dret humà a l'aigua". "Són constants les famílies que arriben als nostre assessoraments col·lectius, residents al municipi, i que no tenen garantit l'accés a l'aigua a les seves llars", afegeixen des de l'organització, que diuen que ja van presentar, amb 24 entitats més del territori, una instància al consistori per denunciar la situació i reclamar solucions, però que no han rebut "cap resposta". Coincidint amb la presència de l'equip del Síndic a l'Hospitalet, l'APE ha presentat la denúncia "explicant la irresponsabilitat i arbitrarietat de l'Ajuntament a l'hora d'implementar el protocol per garantir l'accés a l'aigua a les famílies que estan en situació d'ocupació en precari".  En aquest sentit, han exposat una desena de casos de famílies que han relatat les "penúries que han hagut de passar per poder accedir al seu comptador d'aigua". Un dels casos és el de la família d'un bebè de menys d'un any, amb padró i informe de risc d'exclusió residencial, que portava 20 dies sense aigua a casa. També han presentat al Síndic el cas de la Marlene, que viu amb la seva filla de dos anys i que va estar més de 4 mesos sense aigua. Segons l'APE, "aquests no són casos aïllats, tal com intenta justificar l'Ajuntament de l'Hospitalet". Des del seu punt de vista, podria haver-hi més casos, de gent que no acudeix a cap espai de suport i desconeix els seus drets.

Summary: L'Aliança contra la Pobresa Energètica denuncia l'Hospitalet al Síndic per "vulnerar el dret universal a l'aigua"


El candidat del PSOE a la presidència del govern espanyol, Pedro Sánchez, ha traslladat aquest divendres "la immensa solidaritat i tot el nostre reconeixement" als familiars i al personal del servei d'exteriors, policia i forces de seguretat desplegades a Kabul (Afganistan), després de conèixer l'atac contra l'ambaixada espanyola a la ciutat, reivindicat pels talibans. Sánchez ha dit a l'inici del seu acte electoral al barri del Gamonal de Burgos que desconeixia l'abast de l'atemptat i si hi havia ferits o algun mort perquè s'havia acabat d'assabentar abans del discurs, que ha iniciat amb una mostra de suport al personal de l'ambaixada espanyola.

Summary: Sánchez trasllada "la immensa solidaritat i reconeixement" als familiars i personal de l'ambaixada espanyola a Kabul


El Servei Català de Trànsit, els Mossos d'Esquadra i les Policies Locals coordinen aquesta setmana, entre aquest dilluns i diumenge que ve, una campanya policial de controls intensius de velocitat. Es tracta d'una estratègia d'abast territorial europeu, impulsada per l'Organització Internacional de Policies de Trànsit (Tispol), amb l'objectiu de reduir les víctimes d’accidents de trànsit i recordar als conductors la importància de circular a una velocitat adequada i respectant els límits legals. Al llarg de la setmana s'alertarà d'aquesta campanya de controls intensius de velocitat a través dels Panells de Missatge Variable ubicats a les vies amb el missatge 'Controls policials de velocitat'. Aquesta campanya s'emmarca també en el conjunt de deu mesures d'impacte que el Departament d'Interior va posar en marxa des de principis d'aquest 2016 per reduir el repunt de sinistralitat registrat l'any passat. Així, al llarg d'aquest any es portaran a terme fins a 14 campanyes preventives i integrals de les policies de Trànsit de Catalunya i aquesta que comença avui és la desena que es realitza. En aquests controls intensius i massius es fa especial atenció als factors de risc que concorren en l'accidentalitat, com són la velocitat excessiva o inadequada,  les distraccions (en especial, ús de mòbils), alcohol, drogues i psicofàrmacs, elements de seguretat passiva (casc, cinturó, sistemes de retenció infantil).   Cal tenir en compte que el passat mes d'abril ja es va portar a terme una campanya policial de controls intensius de velocitat en el marc de la qual Mossos d'Esquadra i Policies Locals van controlar més de 300.000 vehicles dels quals en van denunciar 8.594 per via administrativa i 5 per via penal.   L'any 2015 es va registrar un augment dels accidents greus a causa de la velocitat inadequada o excessiva, les distraccions (sobretot per l'ús inapropiat dels telèfons intel·ligents), el consum d'alcohol i estupefaents, i un menor ús dels sistemes de seguretat passiva. Pel que fa a la velocitat, el Servei català de Trànsit recorda que l'any passat l'excés de velocitat va provocar més de l'11% dels accidents amb víctimes en zona interurbana. A més de ser una causa directa de sinistres, la velocitat excessiva o inadequada és un factor concurrent que agreuja les conseqüències de lesivitat de les víctimes, segons apunta el SCT. Davant d'això, reitera la importància de realitzar campanyes intensives per continuar conscienciant els conductors dels riscos i conseqüències d'una conducció imprudent i la necessitat d'adequar la velocitat a les circumstàncies i de respectar sempre els límits legals. L'any 2015 es van iniciar 721.416 expedients per infraccions de velocitat. També, segons dades del SCT recollides a l'Anuari estadístic d'accidents de trànsit a Catalunya 2015, l'any passat més d'un 11% dels vehicles que van circular per autovies van superar els límits de velocitat permesos.

Summary: El SCT, Mossos i Policies Locals coordinen a Catalunya una campanya de controls de velocitat d'abast europeu


El grup Catalana d'Occident ha obtingut un benefici consolidat en el primer trimestre de 100,1 milions d'euros, cosa que suposa el 8,1% més que el mateix període de l'any passat. El volum de negoci del grup assegurador ha sumat 1.269,8 milions d'euros, el 2,6% més que fa un any. Entre el gener i el març, el resultat recurrent del negoci tradicional (Seguros Catalana Occident, Plus Ultra Seguros, Seguros Bilbao, NorteHispania Seguros i Previsora Bilbaína) ha generat 711,7 milions d'euros en primes facturares, un 0,7% més, i 47 milions de benefici, un 9,3% més. La branca de les assegurances de crèdit (Atradius Crédito y Caución i Atradius Re) ha ingressat 558,1 milions d'euros, un 5% més, i un benefici de 58 milions d'euros, un 8,4% més que fa un any. Francisco Arregui, director general del grup Catalana d'Occident, destaca que ''en aquest període, el grup ha consolidat el seu creixement, amb un augment destacat dels resultats recurrents tant en el negoci tradicional com en l'assegurança de crèdit''.

Summary: Catalana d'Occident guanya 100 milions d'euros el primer trimestre, el 8,1% més que l'any passat


L’ambaixador de Veneçuela a Espanya, Mario Ricardo Isea, ha visitat aquest dimecres al migdia el Parlament de Catalunya i s’ha reunit amb membres de la comissió d’Exteriors, acompanyat del cònsol a Barcelona, Ricardo Capella Mateo, i Rodrigo Cabezas, responsable d'Internacional del PSUV. A la sortida, Isea ha confirmat que els diputats l’han posat al corrent del procés sobiranista a Catalunya, però l’ambaixador ha evitat pronunciar-se sobre la qüestió i s’ha limitat a dir que veu “amb respecte totes les posicions”. Del que sí ha volgut parlar és de les acusacions que ha rebut el govern veneçolà per haver pogut finançar i tenir relacions estretes amb partits com Podem o la CUP. “Està tot suficientment aclarit. No financem partits polítics a cap part del món”, ha sentenciat. Fent honor a la diplomàcia que caracteritza els ambaixadors, Mario Ricardo Isea no ha volgut prendre posició respecte del procés sobiranista, de la independència de Catalunya, ni de la possibilitat d’un referèndum. “Hem escoltat el que al respecte diuen els diferents portaveus. Nosaltres no podem, com a país, pronunciar-nos perquè cauríem en una ingerència. El que sí pensem és que cada controvèrsia l’ha de resoldre cada poble amb les seves lleis, institucions, tradicions i costums, en funció dels interessos col·lectius”, ha dit en declaracions als periodistes, tot afegint que a Veneçuela veuen “amb respecte totes les posicions que hi ha i tots els models diferents que hi ha al món” per abordar qüestions de sobirania. El que ha demanat l’ambaixador és que “es preservi el dret a la inclusió social, la participació i el caràcter democràtic que ha de regnar en la societat”. Això, però, no ha significat cap suport a un possible referèndum. “No podem opinar sobre el tema particular”, s’ha limitat a dir Isea. D’altra banda, preguntat per les acusacions que ha rebut Veneçuela per la relació política o financera amb partits com la CUP o Podem, l’ambaixador no ha dubtar en assegurat que “està tot això suficientment aclarit”. “Fins i tot algun tema a tribunals va ser arxivat. Està dilucidat. Estem demanant que no se’ns involucri en la controvèrsia electoral interna, i alguns sectors ho intenten forçar. No financem partits polítics a cap part del món”, ha conclòs.

Summary: L’ambaixador de Veneçuela evita pronunciar-se sobre el procés i diu que veu “amb respecte totes les posicions”


Els veïns de Reus han celebrat aquest dissabte la cinquena concentració contra la pobresa energètica. Des del barri Fortuny, el president de la Federació d'Associacions de Veïns de Reus (FAVR), Valentín Rodríguez, ha celebrat la sanció que el Govern ha imposat a Gas Natural per la mort d'una dona de Reus que s'il·luminava amb espelmes per manca d'electricitat. Amb tot, ha reiterat la necessitat de tenir una llei clara: "les sancions econòmiques no els suposen cap problema, el que cal són protocols clars coneguts per tothom". "Ha de quedar clar, via normativa, qui és el responsable de què", ha afirmat Rodríguez. Els veïns també han celebrat la "col·laboració" que comencen a mostrar les companyies, com Gas Natural, que ha notificat a l'Ajuntament de Reus que hi ha 600 llars en situació d'impagament perquè el consistori estudiï si són casos de vulnerabilitat econòmica. El president de la FAVR ha considerat que les empreses de subministrament bàsic tenen "una responsabilitat social" més enllà de "la voluntat d'aconseguir beneficis" i que n'han de ser conscients. Amb tot, ha celebrat la col·laboració de les empreses, que comencen a facilitar a l'Ajuntament quines són les llars amb impagaments. A Reus, les dades, facilitades ara fa unes dues setmanes, van mostrar 612 casos de llars en situació d'impagament, una xifra que es dobla si s'afegeixen la resta de companyies de subministrament. "Hi ha gent que creu que la crisi s'ha acabat, però no: hi ha molta gent que encara pateix per arribar a final de mes i que està en situació de vulnerabilitat", ha afirmat Rodríguez, que ha dit que li "consta" que des de l'Ajuntament de Reus s'està fent "una bona feina" però que cal "tota la complicitat" de les empreses perquè els Serveis Socials puguin treballar bé, identificar les persones afectades i emetre els certificats de vulnerabilitat per evitar talls de llum. Rodríguez ha admès que fa sis mesos tenien "la sensació que es passaven la pilota d'uns a altres" entre administració i empreses i que aquesta idea s'ha anat esvaint. Amb tot, continua reclamant "una reglamentació clara" perquè totes les parts "tinguin clara quina és la seva competència i responsabilitat". Els veïns de Reus, que van fer la primera concentració contra la pobresa energètica al febrer, estan recollint signatures que presentaran a l'Ajuntament de Reus i a la Generalitat. De moment, n'han recollit unes 800, a falta de la darrera concentració, la sisena, prevista d'aquí a un mes a Mas Vilanova, on se'n podrien recollir més. Des de la Federació han assegurat que continuaran reivindicant que s'activin els protocols per evitar casos com els de l'incendi mortal de Reus i que, amb el seguit de concentracions convocades –als barris de Mas Pellicer, Gaudí, Pastoreta, Immaculada i Fortuny- , han aconseguit "mantenir viu" el reclam.

Summary: Els veïns de Reus reiteren la necessitat de tenir una llei clara contra la pobresa energètica